钦定古今图书集成/明伦汇编/官常典/第787卷 > 胡顺之
## 钦定古今图书集成/明伦汇编/官常典/第787卷 > 胡顺之

按《宋史》本传：“顺之，字孝先，原州临泾人。登进士第，试
秘书省校书郎，知休宁县。民有汪姓者豪横，县不能
制，岁租赋常不入，适以讼逮捕，不肯出。顺之曰：‘令不
行何以为政’？命积薪环而焚之，豪大骇，少长趋出，叩
头伏辜，推其长械送州，寘之法，为青州从事。高丽入
贡，中贵人挟以为重，使州官旅拜于郊。顺之曰：‘青，大
镇也，在唐押新罗、渤海，奈何卑屈如此’？”独不拜。大姓
麻士瑶阴结贵侍，匿兵械，服用拟尚方，亲党仆使甚
多，州县被陵蔑，莫敢发其奸。会士瑶杀兄子温裕，其
母诉于州，众相视曰：“孰敢往捕者？”顺之持檄径去，尽
得其党。有诏鞫问，士瑶论死，其子弟坐流放者百馀
人。改著作佐郎、知常熟县，迁秘书丞、分司南京。仁宗
即位，迁太常博士。天圣、明道间，再上宰相书，乞太后
还政，宰相匿不以闻。太后崩，顺之附疾置《自言》，求其
书，出宰相家。仁宗嘉其忠，特迁尚书屯田员外郎。其
后数论朝廷事，仲淹爱其才，然挟术尚权，喜纵横捭
阖，以目失明废，州里皆惮焉。